钦定古今图书集成/理学汇编/文学典/第089卷 > 吾衍
## 钦定古今图书集成/理学汇编/文学典/第089卷 > 吾衍

按《辍耕录》：“吾子行先生，衍大末人。大父为宋太学诸
生，因家钱塘。先生疏旷，故高，不事之节。其所厌弃者，
或请谒，从楼上遥谓曰：‘吾出有间矣’。顾弹琴吹洞箫，
抚弄如意不辍。求室委巷，教小学，常数十人与客对
笑谈，喧楼上下，群童一是肃安。”其所著述，有《尚书要
略》《听元集》《造元集》《九歌谱》《十二月乐谱》。《辞重正卦气》
《楚史》《梼杌》《晋文春秋》，兼通声音律吕之学，工篆书。初，
先生年四十，未娶，所知宛丘赵君天锡为买酒家孤
女为妾。年饥，女尝事人，后夫知妻在先生所，讼之，因
逮妾父母。父母至客先生家，又伪楮币。事觉，因言舍
主人，先生弗知。因逻捽辱先生，南出数百步，录事张
君景亮识先生，叱逻曰：“是不知情，摄之何为？”即解纵
遣归。先生不胜惭。明日持元绦缁笠诣仇山村先生
别。值晨出，因留诗一章，诗有“西泠桥外断桥边”之句，
意将从灵均于斯。明日，有得遗履于桥上者，后卫大
隐以六壬筮之，得亥子丑顺流象，曰：“是其骨朽渊泥
九十日矣。”西湖多宝院僧可权从先生学，闻先生之
死，哭甚哀。乃葬先生遗文于后山，与其师骨塔相对
曰：“皆吾师。”仍乞铭于胡石塘先生，庶几先生有后世
名。《铭》曰：“生弗渎，死弗辱，贞哉白！”余习篆书，极爱先生
翰墨，得一纸半幅，如获至珍，以故于书法颇有助。偶
与郑遂昌先生谈先生之始末，就识之。竹房、竹素、贞
白，皆先生号也。

按《旧浙江通志》：“衍字子行，仁和人。操行高洁，博览坟
典，工篆隶，谙音律，不求荣进，隐居教授。居一楼，坐学
童楼下，遣高弟子递授之。客至，童子辄止其登，使登
乃登，与客笑谈楼上，而楼下群童肃如也。元时，廉访
使徐琰闻衍名，访之，衍从楼上呼曰：‘此楼何敢当贵人登也，愿明日走谒谢’。琰笑而去，明日竟不谢。人咸”
重之，称为“贞白先生”而不名。

按《新浙江通志》：“衍字子行，号贞白，开化人。元初寓于
杭，好古博学，凌物傲世。尝与赵魏公相厚，善精篆书，
律以石鼓，当代独步，兼通音律。”